Rīga, 2022. gada 19.janvārī

**LĒMUMS Nr. 3/1-1**

**Par nolikuma "Nolikums par sabiedriskā pasūtījuma finansējuma izlietojuma un atskaitīšanās principiem" grozījumu apstiprināšanu**

Pamatojoties uz Sabiedrisko elektronisko plašsaziņas līdzekļu un to pārvaldības likuma 10.panta ceturto daļu, piekto daļu un septīto daļu un 17.panta pirmās daļas 3., 4., 8., 9.punktu un ar mērķis nodrošināt saprotamāku un atbilstošāku sabiedriskā pasūtījuma veidošanas vajadzībām sabiedriskā pasūtījuma plānošanu un atskaitīšanos, kā arī ievērojot atskaitīšanās efektivitātes un attiecināmības principus,

**nolemj**:

Veikt šādus grozījumus nolikumā "Nolikums par sabiedriskā pasūtījuma daļas, kuru pilda sabiedriskie elektroniskie plašsaziņas līdzekļi, finansējuma izlietojuma un atskaitīšanās principiem" (turpmāk – Nolikums):

1. Grozīt Nolikuma nosaukumu uz "Nolikums par sabiedriskā pasūtījuma finansējuma izlietojuma un atskaitīšanās principiem".
2. Apvienot Nolikuma 3. un 4.punktu un izteikt Nolikuma 3.punktu šādā redakcijā:

"*3. Sabiedriskie elektroniskie plašsaziņas līdzekļi, sagatavojot līdzekļu pieprasījumu noteiktam mērķim, prioritārajam pasākumam normatīvajos aktos noteiktajā kārtībā aizpilda veidlapas "Prioritārā pasākuma pieteikums vidējam termiņam" un "Prioritāro pasākumu saraksts nozīmīguma secībā" un iesniedz Sabiedrisko elektronisko plašsaziņas līdzekļu padomei (turpmāk – Padome) kopā ar informāciju par prioritārā pasākuma īstenošanas laika grafika plānojumu, ņemot vērā preču vai pakalpojumu iepirkumu procedūrām un līgumu izpildei nepieciešamo laiku, kā arī skaidro un pamato prioritārā pasākuma rezultatīvo rādītāju aprēķinu attiecībā uz pieprasīto finansējumu (detalizēti aprēķini vai atsauce uz atbilstošo pamatojošo dokumentu). Norādīto informāciju un dokumentus sabiedriskie elektroniskie plašsaziņas līdzekļi rakstveidā iesniedz Padomei līdz pārskata gada 1.maijam.*".

1. Grozīt Nolikuma 4.punktu un izteikt to šādā redakcijā:

"*4.* *Pārskata gada plānu prioritāro pasākumu ietvaros piešķirto līdzekļu izlietojumam un tā provizorisko ieviešanas laika grafiku, ja līdzekļi piešķirti konkrēta projekta realizācijai, sabiedriskie elektroniskie plašsaziņas līdzekļi iesniedz Padomei kopā ar pārskata gada pirmā ceturkšņa atskaiti.*".

1. Grozīt Nolikuma 5.punktu un izteikt to šādā redakcijā:

"*5.* *Sabiedriskie elektroniskie plašsaziņas līdzekļi izstrādā un iesniedz Padomei kapitālieguldījumu plānu pārskata gadam līdz kārtējā gada 28.janvārim kopā ar atskaiti par iepriekšējā gada kapitālieguldījuma plāna izpildi un finanšu atskaiti par iepriekšējā gada pēdējo ceturksni. Izstrādātajos plānos ir jānodala kapitālieguldījumi, kas tiks atjaunoti no piešķirtā finansējuma valsts pamatbudžeta ietvaros, no kapitālieguldījumiem, kas tiks atjaunoti no prioritārajiem pasākumiem papildus piešķirtajiem līdzekļiem**.*".

1. Veikt precizējumus Nolikuma 8.punkta trešās rindkopas pēdējā teikumā un ceturtās rindkopas pēdējā teikumā un izteikt tos šādā redakcijā:

"8. [..] *Atskaite par izpildi jāsniedz reizi ceturksnī.*".

1. Grozīt Nolikuma 8.punkta pēdējo rindkopu un izteikt to šādā redakcijā:

"8. [..] *Līdz pārskata gada beigām, bet ne vēlāk kā līdz 31.decembrim Padome apstiprina sabiedriskā pasūtījuma gada plānu nākamajam periodam.*".

1. Veikt tehniskā rakstura precizējumus Nolikuma 11.punktā un izteikt to šādā redakcija (trūkst burts):

"11*. Padome regulāri seko līdzi piešķirtā finansējuma izlietošanai un darbības rezultatīvajiem rādītājiem:*

* 1. *katru mēnesi, sastādot aktu, kas sabiedriskajiem elektroniskajiem līdzekļiem jāiesniedz (tajā skaitā elektroniski, nosūtot uz Padomes e-pasta adresi* *seplp@seplp.lv**)* *līdz pārskata periodam sekojošā mēneša 20.datumam, kurā tiek fiksēts iepriekšējā kalendārajā mēnesī piešķirto valsts budžeta līdzekļu apjoms un tā izlietojums. Akta pielikumā tiek pievienota elektroniska izdruka no Valsts kases un kredītiestāžu kontiem un informācija par veiktajiem maksājumiem. Aktā jānorāda piešķirtās un izlietotās dotācijas apmērs, tajā skaitā pa izdevumu posteņiem sadalījumā pa ekonomiskās klasifikācijas kodiem (EKK) un finansējuma avotiem, tajā skaitā jānodala piešķirtie budžeta līdzekļi atbilstoši to piešķiršanas mērķim, proti: piešķirtie līdzekļi sabiedriskā pasūtījuma izpildei, līdzekļi prioritārajiem pasākumiem, mērķa dotācijām, apropriācijām, līdzekļi neparedzētiem gadījumiem, norādot piešķirto summu un tās atlikumu (Pielikums Nr.3);*
	2. *reizi ceturksnī atbilstoši apstiprinātajam Sabiedriskajam pasūtījumam saskaņā ar veidlapu "Plānotā un faktiskā naudas plūsma" (Pielikums Nr.2), kas jāiesniedz līdz pārskata periodam sekojošā mēneša 28.datumam;*
	3. *ņemot vērā 7. un 8.punktā minēto, reizi ceturksnī atbilstoši apstiprinātajam sabiedriskajam pasūtījumam saskaņā ar veidlapām "Sabiedriskā pasūtījuma plāns un izpilde" (Pielikums Nr.1 "Sabiedriskā pasūtījuma plāns un izpilde"; Pielikums Nr.1.1 "Sabiedriskā pasūtījuma izpilde raidījumu/ projektu griezumā"; Pielikums Nr.1.2A "Sabiedriskā pasūtījuma digitālā satura un auditoriju gada plāns un izpilde"; Pielikums Nr.1.2B "Sabiedriskā pasūtījuma LSM.lv satura plāns un izpilde ceturksnim"; Pielikums Nr.1.3 "Sabiedriskā pasūtījuma izpilde integrētā satura uzskaitei"), kas jāiesniedz līdz pārskata periodam sekojošā mēneša 28.datumam;*
	4. *ne retāk kā reizi ceturksnī izskatot atskaiti un reizi gadā izskatot kopējo atskaiti par gadu par prioritāro pasākumu un mērķa dotāciju ietvaros piešķirtā finansējuma izlietojumu, tostarp par prioritāro pasākumu rezultatīvo rādītāju izpildi, kas jāiesniedz brīvā formā līdz pārskata periodam sekojošā mēneša 28.datumam. Ja rezultatīvie rādītāji paredz satura vienību izveidi, atkaitē jābūt norādītai saitei uz arhīvu**;*
	5. *ņemot vērā, ka atbilstoši sabiedriskā pasūtījuma būtībai un vajadzībām plānotā sabiedriskā pasūtījuma ietvaros veidoto raidījumu faktiskās izmaksas var palielināties/samazināties, bez papildus skaidrojuma ir pieļaujama deviācija, nepārsniedzot 10% no attiecīgajam žanram paredzētā finansējuma, atainojot to ceturkšņa atskaitē (1.pielikumā). Kā arī ņemot vērā, ka atbilstoši sabiedriskā pasūtījuma būtībai un vajadzībām plānotā sabiedriskā pasūtījuma ietvaros veidoto raidījumu hronometrāža var mainīties, bez papildu skaidrojuma var būt deviācija, nepārsniedzot 10% no attiecīgajā termiņā plānotā žanra kopējās hronometrāžas. Par deviācijām, kas pārsniedz 10%, ceturkšņa atskaitē sniedzams skaidrojums.*".
1. Grozīt Nolikuma Pielikuma Nr.2 "Plānotā un faktiskā naudas plūsma un darbības rādītāji" nosaukumu uz "Plānotā un faktiskā naudas plūsma" ņemot vērā to, ka no minētā pielikuma ir izņemti darbības rādītāji, lai nedublētu Nolikuma Pielikuma Nr.1 "Sabiedriskā pasūtījuma plāns un izpilde" jau ietvertos darbības radītājus. Veikt attiecīgus labojumus Nolikuma Pielikuma Nr.2 nosaukumā, kā arī Nolikuma 8.punktā, 11.2.punktā, kur ir minēts Pielikuma Nr.2 nosaukums.
2. Grozīt Nolikuma 12.punktu un izteikt to šādā redakcijā:

"*12. Ja ir nepieciešams veikt izmaiņas sabiedriskā pasūtījuma apjomā, elektroniskie plašsaziņas līdzekļi par to rakstiski informē Padomi, kas, izvērtējot saņemtos dokumentus, pieņem lēmumu par izmaiņām sabiedriskajā pasūtījumā. Iesniedzot izmaiņas sabiedriskajā pasūtījumā, ir rakstiski jāpamato tajā notikušās būtiskās izmaiņas, tajā skaitā izmaiņas, kuras pārsniedz 10% no sākotnēji iesniegtā plāna, pievienojot attiecīgās izmaiņas 1.pielikumā un citos pielikumos.*".

1. Grozīt Nolikuma 14.punktu un izteikt to šādā redakcijā:

"*14. Līdz pārskata periodam sekojošā gada 30.aprīlim Padome izskata un apstiprina iepriekšējā gada sabiedriskā pasūtījuma* *izpildes atskaiti atbilstoši piešķirtajam finansējumam, kurā elektroniskie plašsaziņas līdzekļi detalizēti sniedz skaidrojumu par sagatavoto sabiedriskā pasūtījuma apjomu un kvalitāti, šim mērķim piešķirto un izlietoto līdzekļu apjomu, iesāktiem, realizētiem, nepabeigtiem projektiem, pašu sagatavotiem raidījumiem un piesaistītiem projektiem, kā arī nepieciešamības gadījumā sniedz paskaidrojumu par neizlietotās budžeta dotācijas ietekmi uz ikgadējo sabiedrisko pasūtījumu un pieļautajām būtiskajām novirzēm no sabiedriskā pasūtījuma plāna, kas pārsniedz Nolikuma 11.5.punktā pieļaujamo deviāciju no attiecīgajā žanrā paredzētā finansējuma un plānotā satura kopējās hronometrāžas un satura vienību skaita* ".

1. Veikt precizējumus Nolikuma Pielikumā Nr.1 "Sabiedriskā pasūtījuma plāns un izpilde", kā arī Nolikuma Pielikumā Nr.2 "Plānotā un faktiskā naudas plūsma".
2. Apstiprināt Nolikumu kopā ar tā pielikumiem šim lēmumam pievienotajā redakcijā.
3. Informēt par šo lēmumu VSIA "Latvijas Televīzija" un VSIA "Latvijas Radio" un publicēt Nolikumu Padomes tīmekļvietnē [www.seplp.lv](http://www.seplp.lv).
4. Atbildīgie Padomes locekļi par šī lēmuma izpildes kontroli ir Sanita Upleja-Jegermane un Jānis Eglītis.

Lēmums stājās spēkā tā paziņošanas brīdī. Lēmums (bez pielikumiem) sagatavots elektroniski uz 3 (trīs) lapām.

*Pielikumā: Nolikums* *"Nolikums par sabiedriskā pasūtījuma finansējuma izlietojuma un atskaitīšanās principiem" jaunajā redakcijā uz 4 (četrām) lapām ar 7 (septiņiem) pielikumiem.*

**Padomes priekšsēdētājs (*paraksts*)\* Jānis Siksnis**

\*DOKUMENTS PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU